KIRJALLINEN KYSYMYS P-1723/01 esittäjä(t): Willi Görlach (PSE) komissiolle. Viinikirvan aiheuttama uhka Euroopan viininviljelylle.



Virallinen lehti nro 364 E , 20/12/2001 s. 0191 - 0192



KIRJALLINEN KYSYMYS P-1723/01 esittäjä(t): Willi Görlach (PSE) komissiolle (6. kesäkuuta 2001) Aihe: Viinikirvan aiheuttama uhka Euroopan viininviljelylle Viinikirvat (Phylloxera, Dactylasphaera vitifoliae tai Viteus vitifolii) ovat viinin tuholaisia, jotka aiheuttivat dramaattista tuhoa eurooppalaiselle viininviljelylle 1800-luvulla loppupuolella. Mikä on komission arvio viinikirvojen tämänhetkisestä uhasta eurooppalaiselle viininviljelylle? Mitä mieltä komissio on yksittäisten jäsenvaltioiden varautumisesta viinikirvan torjuntaan? Suositteleeko komissio rikkihiilen käyttöönottoa viinikirvan torjumisessa? Mikä on komission arvio Bayer Oy:n Confidor-torjunta-aineen tehosta viinikirvan torjunnassa? David Byrnen komission puolesta antama vastaus (16. heinäkuuta 2001) Dactulosphaira vitifoliaen (Fitch) eli viinikirvan tärkeimmät isäntäkasvit ovat Vitis L. -suvun kasvit. Viinikirvaa esiintyy seuraavissa jäsenvaltioissa: Espanjassa, Italiassa, Itävallassa, Kreikassa, Luxemburgissa, Portugalissa, Ranskassa, Saksassa ja Yhdistyneessä kuningaskunnassa. Yhteisön lainsäädännössä tunnustetaan, että tämä hyönteinen on haitallinen organismi, jonka kulkeutuminen ja leviäminen on kiellettävä kaikissa jäsenvaltioissa, jos sitä esiintyy muissa Vitis L. -suvun kasveissa kuin hedelmissä ja siemenissä. Viinikirva mainitaan näin ollen kasvien ja kasvituotteiden haitallisten organismien jäsenvaltioihin kulkeutumisen estämiseen liittyvistä toimenpiteistä 8. toukokuuta 2000 annetun neuvoston direktiivin 2000/29/EY(1), sellaisena kuin se on muutettuna 8. toukokuuta 2001 annetulla komission direktiivillä 2001/33/EY(2), II liitteen A osan II jakson 2 kohdassa. Terveys- ja kuluttaja-asioiden pääosastoon kuuluvan Euroopan elintarvike- ja eläinlääkintätoimiston (FVO:n) yhtenä vastuualueena on yhteisön lainsäädännön yhdenmukainen täytäntöönpano kasvinsuojelun alalla. Tämän toimivallan rajoissa FVO:n viranomaiset toteuttavat säännöllisesti erilaisia hankkeita jäsenvaltioissa. Lisäksi jäsenvaltiot eivät ole vuoden 1996 jälkeen ilmoittaneet komissiolle yhdestäkään tapauksesta, jossa Dactulosphaira vitifoliae:ta (Fitch) eli viinikirvaa olisi havaittu yhteisön alueella tuotetuissa Vitis L. -suvun kasveissa. Yhteisön kasvinsuojeluaineiden käyttöä säätelee kasvinsuojeluaineiden markkinoille saattamisesta 15. heinäkuuta 1991 annettu neuvoston direktiivi 91/414/ETY(3). Tämän direktiivin nojalla komissio vastaa kasvinsuojeluaineissa käytettyjen tehoaineiden turvallisuuden arvioimisesta, kun taas jäsenvaltiot vastaavat itse kasvinsuojeluaineiden arvioimisesta ja niiden sallimisesta kansallisella tasolla. Jäsenvaltioilla on näin ollen valtuudet säädellä myös kasvinsuojeluaineiden käyttöehtoja. Yhteisössä ei ole vielä arvioitu rikkihiiltä tehoaineena, eikä sen käyttöä koskevien suositusten antaminen kuulu komission toimivaltaan. Komissiossa ja jäsenvaltioissa arvioidaan parhaillaan Confidor-torjunta-aineen tehoainetta imidaclopridia. Ennen kuin kyseisen tehoaineen arviointi on suoritettu loppuun, komissio ei pysty määrittelemään torjunta-aineen tehoa, ja sen arvioiminen kuuluu joka tapauksessa jäsenvaltioille. (1) EYVL L 169, 10.7.2000. (2) EYVL L 127, 9.5.2001. (3) EYVL L 230, 19.8.1991.